
REFERAT
Privind conferirea titlului de Cetăţean de Onoare al Municipiului Timişoara 
domnului Mircea Opriţă

	La propunerea primarului Municipiului Timișoara, urmare a iniţiativei Comitetului de Conducere al Filialei Timișoara a Uniunii Scriitorilor și a Asociaţiei Helion din Timișoara, a fost propus pentru acordarea titlului de Cetăţean de Onoare al Municipiului Timișoara domnul Mircea Opriţă.
	La vârsta de șaptezeci de ani, Mircea Opriţă este un scriitor de seamă, prolific poet, prozator, dramaturg, eseist, traducător, istoric și critic literar și nu în ultimul rând, un exponent de seamă al afirmării literaturii știintifico-fantastice românești. Născut la Timișoara, în 1943, Mircea Opriţă a trăit mai mult la Cluj-Napoca, însă orașul natal i-a fost mereu aproape și prezent în preocupările și consemările sale.
	Mircea Opriţă a fost muzeograf, redactor - și o vreme director - la editura Dacia, directorul Institutului Cultural Român din Budapesta (în două legislaturi) și președintele Asociaţiei Scriitorilor din Cluj-Napoca, membru al Uniunii Scriitorilor din România și președintele Comitetului e Organizare al Congresului European de Science-Fiction – Eurocon, în anul 1994. În anul 2011, a fost distins cu Meritul Cultural, în grad de cavaler. Lucrările sale au fost traduse in limba germană, în italiană, engleză, franceză, rusă, maghiară, poloneză, cehă, bulgară, sârbă și spaniolă.
	Mircea Opriţă a fost mereu activ, prin scrisul său, prin comunicările știinţifice din ţară și străinătate, prin amplele sale panorame critice în devenirea Timișoarei culturale.
	Prin prestigiul de care se bucură lucrările și activitatea sa, Mircea Opriţă este una dintre cele ai onorante personalităţi al căror nume este strâns legat de orașul nostru.
	Propunem, prin urmare, acordarea titlului de Cetăţean de Onoare al municipiului Timişoara domnului Mircea Opriţă, pentru bogata sa activitate și contribuţie la  promovarea imaginii culturale a municipiului Timişoara.

